Nog verdagtes aangekeer oor dodelike transitorooftog(Argieffoto: Kent Williamson) Vier verdagtes is tot dusver in hegtenis geneem in die ondersoek na ŉ dodelike transitorooftog op 12 Augustus in die Nasrec-gebied. Kapt. Lloyd Ramovha, woordvoerder van die direktoraat vir prioriteitsmisdaadondersoeke (die Valke) sê die ondersoek word uitgevoer deur die Valke se eenheid wat ernstige georganiseerde misdaad ondersoek in samewerking met misdaadintelligensie en die Ekurhuleni-metropolisie. “Volgens die voorlopige ondersoek het die bestuurder van die transitovoertuig in Nasrecweg gery toe ŉ groep gewapende mans skielik op die span gevuur het. Die bestuurder kon bly ry tot die voertuig tot ŉ stilstand gekom het. Die verdagtes het die veiligheidswagte van hul selfone en een vuurwapen beroof voor hulle met ŉ onbekende bedrag kontant van die toneel gevlug het.” Die Johannesburgse blitspatrollie het vinnig reageer en die verdagtes is in drie voertuie, ŉ BMW, ŉ Nissan Navara en Toyota Fortuner, opgemerk. “Daar was ŉ skietery tussen die verdagtes en die polisie en vier van die verdagtes, Vusumuzi Mosses Botile (40), Sibongiseni Remember Hlengwa (41), Mandlenkosi Freeman Zikhali (42) en Hector Sihle Buthelezi (46) is noodlottig gewond.” Luyanda Mzizi (30) is op die toneel in hegtenis geneem. “Verdere ondersoek het daartoe gelei dat Bongani Jele (45) ŉ paar dae later in hegtenis geneem is. Dié twee het intussen op 23 Augustus in die Johannesburgse streekhof verskyn. Hul saak is tot 31 Augustus uitgestel vir ŉ aansoek om borgtog.” Nog twee verdagtes, onderskeidelik 34 en 37 jaar oud, is intussen Woensdag ook in hegtenis geneem. “Beamptes het ook beslag gelê op ongelisensieerde vuurwapens. Die twee sal na verwagting binnekort in die hof verskyn.” Die groep staan tereg op aanklag van roof met verswarende omstandighede, die onwettige besit van vuurwapens en poging tot moord.